Winterbasaar by Outeniqualand 'n fees | George Herald
Winterbasaar by Outeniqualand 'n fees
GROOT-BRAKRIVIER NUUS - NG Outeniqualand hou weer sy jaarlikse Winterbasaar op 1 Julie om 09:00 op sy kerkterrein by Sinksabrug. Volg die R102 tussen George en Groot-Brakrivier, draai af by Sinksabrug, links by die T-aansluiting en kyk uit vir die kerkterrein ongeveer 600 meter verder.
Soos in die verlede sal die fokus weer wees op die verkope van bekostigbare gehalte vleis. Die vee wat vir die basaar geslag word, is vanjaar weer spesiaal versorg en gevoer op ons boere se plase en is in 'n baie goeie kondisie.
'n Plaasontbyt word vanaf 09:00 bedien en die vleisverkope begin om 10:00. Ligte etes en versnaperings soos kerrie-en-rys, sosaties, worsbroodjies, vetkoeke, pannekoeke, roosterkoeke en potjiekos is ook beskikbaar. Soos altyd sal daar gebak, poedings, koeldrank en lekker koffie en tee wees.
Vars plaasgroente word teen baie billike pryse te koop aangebied en 'n tent vol witolifante-winskopies wag om nuwe base te kry.
Vir die jongspan is daar 'n springkasteel, interessante speletjies en 'n kindertafel. Vrolike musiek sal die oggend gespeel word en 'n gholfbal chip-kompetisie, waar lekker pryse gewen kan word teen net R10 'n kaartjie, word ook aangebied.